Folketing
2014-04-25

Vi siger det modsatte. Vi siger, at statsborgerskabet er kronen på værket, og at det kun kan opnås, hvis den enkelte har gjort sig fortjent til det. Der skal være nogle kontante betingelser og krav, der skal opfyldes, hvis man vil opnå statsborgerskab. En af de afgørende betingelser for at blive integreret i det danske samfund er sproget. Det er jo så at sige fundamentet for, at vi overhovedet kan tale sammen. Her har regeringen slækket på kravet til sprogkundskaber, hvilket er den helt forkerte vej at gå. Sprogkravene burde selvfølgelig strammes. Vi siger nej til forslaget, og vi gør det så også af en anden grund. Vi kan ikke stemme for et forslag om indfødsret, så længe der er statsløse på lovforslaget, som opnår statsborgerskab i kraft af statsløsekonventionen og altså ikke opfylder nogen af de betingelser, som alle andre må opfylde. Så vi stemmer nej.